ไทยวิวัฒน์เน้นปั๊มเบี้ยสุขภาพ
รื้อแผนปรับปรุงใหม่ประกัน &#8216;ใจป้ำ&#8217;มั่นใจอนาคตดีแม้ยอดหลุดเป้า 50%
9 เม.ย. 2556

รื้อแผนปรับปรุงใหม่ประกัน ‘ใจป้ำ’มั่นใจอนาคตดีแม้ยอดหลุดเป้า 50%
ไทยวิวัฒน์ เดินหน้าต่อขายเบี้ยสุขภาพ ปรับปรุงให้ตรงใจลูกค้ารองรับอนาคต หลังพลาดเป้าไป 50%
นายจีรพันธ์ อัศวะธนกุล กรรมการผู้อำนวยการและประธานเจ้าหน้าที่บริหาร บริษัท ประกันภัยไทยวิวัฒน์ เปิดเผยว่า บริษัทอยู่ระหว่างพัฒนาและปรับปรุงแบบประกันสุขภาพ หรือ “ประกันใจป้ำ” ตัวใหม่ เพื่อให้ตรงกับความต้องการของลูกค้ามากขึ้น และผลักดันให้ได้เบี้ยถึงปีละ 100 ล้านบาท ตามที่ตั้งเป้าไว้ หลังจากช่วง 2 ปีที่ผ่านมาขายได้เพียงปีละ 40 ล้านบาทเท่านั้น ต่ำกว่าเป้าถึง 40-50%
นอกจากนี้ จะต้องทำให้มีเบี้ยต่ออายุมากขึ้น โดยเฉพาะการเพิ่มช่องทางชำระเงินผ่านบัตรเครดิตแบบอัตโนมัติ ทำให้มีสถิติเบี้ยต่ออายุสูงถึง 80-90% และต้นทุนต่ำกว่า แต่หากเป็นการเก็บเงินสดกับลูกค้าจะได้เบี้ยต่ออายุประมาณ 30% เท่านั้น และยังมีต้นทุนเรื่องการทวงถามต่ออายุอีก ขณะที่อัตราค่าสินไหมต่อเบี้ยประกันอยู่ที่ 40% จากตัวเลขที่เหมาะสมควรอยู่ที่ 30% แต่บริษัทก็สามารถรับได้ถึง 50%
“ในช่วงไตรมาส 3 นี้ เราจะกระตุ้นประกันใจป้ำอีกครั้ง ให้เกิดแรงจูงใจมากขึ้น แม้ที่ผ่านมาคนไทยจะยังไม่ค่อยให้ความสำคัญกับประกันสุขภาพ แต่ในอนาคตต้องดีขึ้นแน่ เพราะเป็นแนวโน้มที่เกิดขึ้นมาแล้วทั่วโลก เมื่อเศรษฐกิจดีประชาชนมีรายได้ดีขึ้น ก็จะหันมาซื้อประกันสุขภาพมากขึ้น ซึ่งเป็นอย่างนี้มาทุกประเทศ เพียงแต่ต้องใช้เวลาเท่านั้น โดยปีนี้ตั้งเป้างบโฆษณาไว้ถึง 30 ล้านบาท” นายจีรพันธ์ กล่าว
อย่างไรก็ตาม ในช่วงเดือน พ.ค.นี้ บริษัทยังจะเปิดตัวแบบประกันภัยรถยนต์ชั้น 2+ และชั้น 3+ เพิ่มเติมอีก ซึ่งเป็นแบบประกันที่ให้อัตราผลตอบแทนดี เนื่องจากอัตราค่าสินไหมต่อเบี้ยประกันอยู่ที่ 50% ขณะที่ประกันชั้น 1 ซ่อมห้าง ค่าสินไหมต่อเบี้ยประกันจะอยู่ที่ 70-80%
นายจีรพันธ์ กล่าวว่า ในปีนี้ตั้งเป้าทำเบี้ยรับรวมให้ได้ 2,500-2,800 ล้านบาท แบ่งเป็นเบี้ยรถยนต์ประมาณ 2,200-2,300 ล้านบาท ส่วนที่เหลือเป็นเบี้ยที่ไม่ใช่รถยนต์ หรือนันมอเตอร์ ซึ่งในไตรมาสแรกที่ผ่านมาภาพรวมก็เติบโตแล้ว 20%
ทั้งนี้ ปัจจุบันบริษัทมีเกณฑ์ดำรงเงินกองทุนตามระดับความเสี่ยง หรืออาร์บีซี อยู่ที่ 340% จากที่กฎหมายกำหนดเอาไว้แค่ 140% ซึ่งในแง่ของนักลงทุนแล้วถือมากเกินไป โดยเฉพาะเรื่องเงินส่วนเกินของเงินกองทุนที่ควรยืดหยุ่น เพื่อจูงใจให้นักลงทุนมาลงทุนมากขึ้น แต่อะไรที่เกี่ยวข้องกับประชาชน ให้คงไว้เหมือนเดิมเพื่อสร้างความมั่นใจ